Монгол Улсын Их Хурлын намрын ээлжит чуулганы Аюулгүй байдал, гадаад бодлогын байнгын хорооны 2012 оны 10 дугаар сарын 17-ны өдөр (Лхагва гариг)-ийн хуралдаан 14 цаг 55 минутад Төрийн ордны “А” танхимд эхлэв.

Байнгын хорооны дарга, Улсын Их Хурлын гишүүн Ц.Цолмон ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих 16 гишүүнээс 13 гишүүн ирж, 81.2 хувийн ирцтэй байв.***

***Тасалсан:***  *Х.Баттулга, Д.Бат-Эрдэнэ, Л.Цог;*

***Нэг. Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хуулийн төслүүд (****хоёр дахь хэлэлцүүлэг****) (****санал, дүгнэлтээ Төсвийн байнгын хороонд хүргүүлнэ****)***

Хэлэлцэж буй асуудалтай холбогдуулан Улсын Их Хурлын дарга З.Энхболд, Гадаад харилцааны сайд Л.Болд, Батлан хамгаалахын сайд Д.Бат-Эрдэнэ, Гадаад харилцааны яамны Төрийн нарийн бичгийн даргын үүргийг түр орлон гүйцэтгэгч Г.Цогтсайхан, Гадаад харилцааны яамны Санхүү, хөрөнгө оруулалтын хэлтсийн дарга Д.Мөнхцэцэг, Батлан хамгаалах яамны Төрийн нарийн бичгийн дарга Д.Чойжамц, Батлан хамгаалах яамны ерөнхий санхүүч Х.Батсүх, Зэвсэгт хүчний жанжин штабын дарга, дэслэгч генерал Ц.Бямбажав, Зэвсэгт хүчний жанжин штабын Санхүүгийн хэлтсийн дарга, хурандаа Ц.Ганбат, Тагнуулын ерөнхий газрын Тэргүүн дэд дарга Ч.Чулуунбаатар, Тагнуулын ерөнхий газрын Санхүүгийн хэлтсийн дарга Д.Шийрэв, Цөмийн энергийн газрын даргын үүргийг түр орлон гүйцэтгэгч Н.Тэгшбаяр, Цөмийн энергийн газрын Төрийн захиргаа, удирдлагын газрын дарга С.Доржпүрэв, Цөмийн энергийн газрын технологийн газрын дарга Б.Баярбадрах, Эдийн засгийн хөгжлийн яамны газрын дарга Г.Батхүрэл, Эдийн засгийн хөгжлийн яамны Нэгдсэн бодлогын хэлтсийн дарга н.Бат-Эрдэнэ, Улсын Их Хурлын Аюулгүй байдал, гадаад бодлогын байнгын хорооны референт Г.Нандинцэцэг, П.Туяа нарын бүрэлдэхүүнтэй ажлын хэсэг байлцав.

Улсын Их Хурлын гишүүн Р.Амаржаргал, Б.Болор, М.Батчимэг, Улсын Их Хурлын дарга З.Энхболд нарын асуусан асуултад Гадаад харилцааны сайд Л.Болд, Гадаад харилцааны яамны Төрийн нарийн бичгийн даргын үүргийг түр орлон гүйцэтгэгч Г.Цогтсайхан, Цөмийн энергийн газрын даргын үүргийг түр орлон гүйцэтгэгч Н.Тэгшбаяр, Цөмийн энергийн газрын технологийн газрын дарга Б.Баярбадрах, Эдийн засгийн хөгжлийн яамны газрын дарга Г.Батхүрэл, мөн яамны Нэгдсэн бодлогын хэлтсийн дарга н.Бат-Эрдэнэ, Тагнуулын ерөнхий газрын Тэргүүн дэд дарга Ч.Чулуунбаатар нар хариулж, тайлбар хийв.

**Ц.Цолмон: - 1.** Улсын Их Хурлын дарга З.Энхболдын гаргасан, 16.5.1. Хайрхан, Хараат, Гурван булаг, Дулаан-Уул ураны ордуудын техник, эдийн засгийн үндэслэл боловсруулах;

16.5.2. Дулаан-Уул ураны ордыг түшиглэн байгуулах, олборлох үйлдвэрийг барих бэлтгэл ажлыг хангуулах;

16.5.3. Цөмийн эрчим хүчний эх үүсвэр барьж байгуулах, техник, эдийн засгийн үндэслэл, урьдчилсан судалгаа хийх;

16.5.4. Монгол Улсад тохиромжтой цөмийн эрчим хүчний станцын технологийг сонгох гэсэн заалтуудыг төсвийн төслөөс хасъя гэсэн саналыг дэмжиж байгаа гишүүд гараа өргөнө үү.

Зөвшөөрсөн: 8

Татгалзсан: 2

Бүгд: 10

Гишүүдийн олонхийн саналаар дэмжигдлээ.

**2.** Улсын Их Хурлын дарга З.Энхболдын гаргасан, Аймгуудад барихаар төлөвлөсөн, үргэлжилж байгаа наадмын талбай /стадион/ барих хөрөнгө оруулалтыг хасч, суларсан хөрөнгөөр Берлин, Токио хотууд дахь Элчин сайдын яаманд байр худалдан авах, шинээр барихад нэмж тусгах гэсэн саналыг дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 1

Бүгд: 10

Гишүүдийн олонхийн саналаар дэмжигдлээ.

**3.** Улсын Их Хурлын гишүүн М.Зоригтын гаргасан, Байгалийн гамшигт нэрвэгдсэн орнуудад хүмүүнлэгийн тусламж үзүүлэхэд зориулан 2.5 тэрбум төгрөгийг Гадаад харилцааны сайдын 2013 оны төсвийн багцад тусгах гэсэн саналыг дэмжиж байгаа гишүүд гараа өргөнө үү.

Зөвшөөрсөн: 6

Татгалзсан: 4

Бүгд: 10

Гишүүдийн олонхийн саналаар дэмжигдлээ.

Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хуулийн төслүүдийн талаар Улсын Их Хурлын гишүүдээс гаргасан зарчмын зөрүүтэй саналын томъёолол болон Байнгын хорооноос гаргасан санал, дүгнэлтийг Төсвийн байнгын хороонд хүргүүлэхээр тогтов.

Уг асуудлыг 15 цаг 40 минутад хэлэлцэж дуусав.

***Хоёр. Улсын Их Хурлын 2012 оны намрын ээлжит чуулганы хугацаанд Байнгын хорооноос хийх ажлын төлөвлөгөө***

Хэлэлцэж буй асуудалтай холбогдуулан Улсын Их Хурлын дарга З.Энхболд, Улсын Их Хурлын Аюулгүй байдал, гадаад бодлогын байнгын хорооны референт Г.Нандинцэцэг, П.Туяа нарын бүрэлдэхүүнтэй ажлын хэсэг байлцав.

**Ц.Цолмон: -** Улсын Их Хурлын 2012 оны намрын ээлжит чуулганы хугацаанд Байнгын хорооноос хийх ажлын төлөвлөгөөг баталъя.

Зөвшөөрсөн: 10

Татгалзсан: 0

Бүгд: 10

Гишүүдийн олонхийн саналаар дэмжигдлээ.

*Хуралдаан 15 цаг 45 минутад өндөрлөв.*

Тэмдэглэлтэй танилцсан:

АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Ц.ЦОЛМОН

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

МОНГОЛ УЛСЫН ИХ ХУРЛЫН

НАМРЫН ЭЭЛЖИТ ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ 2012 ОНЫ 10 ДУГААР САРЫН 17-НЫ ӨДӨР

(ЛХАГВА ГАРИГ)-ИЙН ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

*Хуралдаан 14 цаг 55 минутад эхлэв.*

**Ц.Цолмон: -** За Байнгын хорооныхоо хурлыг үргэлжлүүлье. Одоо 2 асуудал байгаа шүү дээ. Үргэлжлүүлнэ.

За Аюулгүй байдал, гадаад бодлогын байнгын хорооны хуралдааныхаа ажиллагааг үргэлжлүүлье. Байнгын хорооны ирц хангалттай байгаа. Өнөөдөр 2 асуудал байгаа. Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хуулийн төслүүд хоёр дахь хэлэлцүүлэг гэсэн асуудал байна. Нэгдүгээрт.

Хоёрдугаарт нь, Улсын Их Хурлын 2012 оны намрын ээлжит чуулганы хугацаанд Байнгын хорооноос хийх ажлын төлөвлөгөө гэсэн ийм хоёр асуудлыг хэлэлцэх гэж байна.

За хэлэлцэх асуудал дээр нэмэх, хасах санал байна уу? За алга байна. За нэгдүгээр асуудал.

***Нэг. Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хуулийн төслүүд (****хоёр дахь хэлэлцүүлэг****) (****санал, дүгнэлтээ Төсвийн байнгын хороонд хүргүүлнэ****)***

За төсвийн тухай асуудал байгаа. Энэ дээр ажлын хэсгийн бүрэлдэхүүнийг танилцуулъя. За Гадаад харилцааны сайд Л.Болд, Батлан хамгаалахын сайд Д.Бат-Эрдэнэ, Гадаад харилцааны яамны Төрийн нарийн бичгийн даргын үүргийг түр орлон гүйцэтгэгч Г.Цогтсайхан, Гадаад харилцааны яамны Санхүү, хөрөнгө оруулалтын хэлтсийн дарга Д.Мөнхцэцэг, Батлан хамгаалах яамны Төрийн нарийн бичгийн дарга Д.Чойжамц, Батлан хамгаалах яамны ерөнхий санхүүч Х.Батсүх, Зэвсэгт хүчний жанжин штабын дарга, дэслэгч генерал Ц.Бямбажав, Зэвсэгт хүчний жанжин штабын Санхүүгийн хэлтсийн дарга дарга, хурандаа Ц.Ганбат, Тагнуулын ерөнхий газрын Тэргүүн дэд дарга Ч.Чулуунбаатар, Тагнуулын ерөнхий газрын Санхүүгийн хэлтсийн дарга Д.Шийрэв, Цөмийн энергийн газрын даргын үүргийг түр орлон гүйцэтгэгч Н.Тэгшбаяр, Цөмийн энергийн газрын Төрийн захиргаа, удирдлагын газрын дарга С.Доржпүрэв, Цөмийн энергийн газрын технологийн газрын дарга Б.Баярбадрах. Ажлын хэсгийнхнийг микрофонтой ширээнд байраа эзлэхийг урьж байна.

Хэлэлцэж байгаа эхний асуудлаар, төсвүүдийн тухай асуудлаар гишүүд асуулт асууж хариулт авна. Р.Амаржаргал гишүүн асуултаа асууя.

**Р.Амаржаргал: -** Би ганцхан асуулт асуух гэж ер нь наашаагаа ирсэн юм. Энэ Гадаад харилцааны яамны шугамаар хөрөнгө оруулалтын юмнууд чинь ер нь ямархуу янзтай байгаа вэ? Зарим нэгэн Элчин сайдын яам одоо үйл ажиллагаагаа явуулах ямар ч бололцоогүй болчихсон. Байр, орон сууц нь бараг эвдрээд уначихсан ийм мэдээ сэлт ирээд байх юм. Энэ асуудлаа одоо яаж шийдэх гээд байгаа юм. Төсөвтэйгээ яаж уялдуулсан юм. Яаж шийдэх гэсэн бодолтой байгаа вэ гэсэн ийм л асуулт байна.

**Ц.Цолмон: -** За хэн хариулах вэ? Сайд хариулах уу? За Л.Болд сайд.

**Л.Болд: -** Тэгэхээр Элчин сайдын яамдын хувьд бол үнэхээр байрны асуудал зарим газруудад хүндрэлтэй байгаа. Тэгээд төсвийн төсөлд нь бол хөрөнгө оруулалтын ерөөсөө 4 нь байсан юм, Гадаад харилцааны яаман дээр. Тэгээд хэлэлцүүлгийн явцад бол Засгийн газар дээр ярьж байгаа эдгээрийг хассан. Тэгээд яах вэ үндэслэлүүдийг манай Эдийн засгийн хөгжлийн яамныхан бас тодруулж нэмж хэлэх байх. Тэгээд мэдээжийн хэрэг Засгийн газрын гишүүний хувьд бол Засгийн газрын шийдвэрийг хүндэтгэж байгаа.

**Р.Амаржаргал: -** Шийдэл байна уу? Ер нь ямар нэгэн шийдэл харагдаж байгаа юм уу? Манай энэ яамныхан тэр дээр ингэж шийдэж болох юм аа гэж ийм шийдэл харагдаж байна уу?

**Л.Болд: -** Эдийн засгийн хөгжлийн яамнаас, хөрөнгө оруулалт чинь Эдийн засгийн хөгжлийн яаман дээр шийдэгдэж байгаа учраас Сангийн яамнаас өгөхгүй байх аа тийм ээ. Эдийн засгийн хөгжлийн яам хөрөнгө оруулалтуудыг нэмэх, хасахыг шийдсэн учраас тэр дээр уг нь тайлбар өгөх байх.

Зүгээр ер нь бол яг ямар ямар төслүүд байсан тэр нь хасагдсан юм, тэрийг нь бол яах вэ манай Төрийн нарийн бичгийн даргын үүрэг гүйцэтгэгч Г.Цогтсайхан.

**Ц.Цолмон: -** За Г.Цогтсайхан дарга тодотгох зүйл байна уу?

**Г.Цогтсайхан: -** За Гадаад харилцааны сайдын 2010 оны төсвийн төслийн багцад 29.5 тэрбум төгрөг анх суулгаж Засгийн газраас шийдвэр гарсан. Тэгээд энэ чиглэл, баримжаагаар манай яам энэ онд ажлаа зохион байгуулаад явж байтал сая төсвийн тодотгол болоод 2013 оны төсвийн төслийн тодотгох явцад Эдийн засгийн хөгжлийн яамнаас хөрөнгө оруулалтыг 7.8 тэрбум төгрөг болгож хасаад байгаа юм.

Энэ дотор хамгийн гол манай яамнаас хойтон жил мөнгийг нь суулгах шаардлагатай гэж үзэж байгаа энэ Токиогийн Элчин сайдын яамны барилга байгаа. Тухайн барилга баригдаад 30, 40 жил болж байгаа. Ихээхэн хуучирсан. Хамгийн гол нь өнгөрсөн оны Фукушимад болсон цунами, газар хөдлөлтийн үеэр нэлээн байшин одоо эвдэрч гэмтсэн, цав үүссэн хананд нь гэсэн ийм мэргэжлийн байгууллагын дүгнэлт гарсан. За ингээд Японы мэргэжлийн байгууллагууд энэ барилгыг цаашид одоо зориулалтаар ашиглаж болохгүй гэсэн дүгнэлт гаргасан байгаа. Үүний дагуу одоо тэнд суугаа Элчин сайдын яамны зүгээс манай яамны шийдвэрээр ажил эхэлчихсэн байгаа. Түрүүний хэлсэн Засгийн газрын тогтоолын дагуу.

За ямар ажил эхэлсэн бэ гэхээр барилгыг нураагаад шинэ байшин барих төсөв баримт бичгүүдийг нь бэлэн болгоод урьдчилсан байдлаар Японд тендер зарлаад, 5 компани түүнд нь оролцоод, 1 компаниа сонгон шалгаруулаад ингээд одоо урьдчилсан байдлаар гэрээ хэлэлцээрээ хийгээд ажил нь явагдаж байгаа ийм объект байгаа юм. Тэгэхээр энийг одоо хойтон жилийн хөрөнгө оруулалтын төсвөөс хасчихвал бид нэгдүгээрт одоо тэр Японы мэргэжлийн байгууллагын гаргасан дүгнэлтийн дагуу тэндээсээ нүүх шаардлагатай болчихоод байгаа, яахын аргагүй. Гэтэл одоо энэ мөнгө байхгүй бол одоо ингээд гацчихаад байдаг. Токиогийн хувьд бол ерөөсөө товчхондоо ийм байгаа.

**Ц.Цолмон: -** За өөр асуулт. За Б.Болор гишүүн.

**Б.Болор: -** За баярлалаа. Би бас энэ Гадаад яамныхнаас, за бараг Сангийн яамныхнаас ч, эсвэл Эдийн засгийн яамнаас хүн байна уу? Байгаа бол бас асуумаар байгаа юм.

Энэ сая Р.Амаржаргал гишүүний хэлсэнтэй санал нэг байгаа юм. Энэ яаманд ажиллаж байсны хувьд. Ер нь бол энэ гадаадад байгаа Элчин сайдын яамдууд өнөөгийн энэ эдийн засгийн энэ том өсөлтийн ирмэг дээр энэ түүхэн үед байгаа ийм үед бол эд нар луугаа анхаарах нь зүйтэй. Энийг хасаад байх нь буруу байгаа юм.

Японтой бид нар чинь стратегийн түншлэл гээд түншлэлийн хэмжээнд одоо түншилж ажиллаж байгаа. Энэ бол манай бас нэлээн том түнш болон ажиллахаар байгаа. Тэгээд энэ нэлээн их хөдөлмөр бол Япон Улсад Элчин сайдын яам барина гээд тэгээд төсөвт суулгаад ингээд явна гээд гэрээ хэлэлцээр хийгээд явчихсан байсан. Энэ яагаад хасагдаж байгаа юм. Энэ дээр тайлбар байгаа юм уу? Энэ Японыхыг бол ерөөсөө хасч болохгүй байгаа юм.

Тэгээд ёслолын өргөөтэй болно гээд л бас ярьдаг байсан. Манай Монголын Улсын Гадаад харилцааны яаманд л ганцхан байхгүй. Бид нар бол бүх улсын гадаад яамдуудаар яваад өндөр дээд хэмжээний айлчлалууд хийгээд ингээд явдаг. Тэр нь бол энэ яамны өргөтгөл гэдэг дээр байсан байх. Энийг бас хассан байна лээ. Энэ бас ямар үндэслэлээр хасагдсан юм. Энэ хоёрыг бол нэмэх шаардлагатай гэж үзэж байгаа. Энд бас хариулт өгнө үү.

**Ц.Цолмон: -** За хэн хариулах вэ? Ажлын хэсгийнхнээс. Сангийн яам, Хөгжлийн яам.

**Ч.Улаан: -** Эдийн засгийн хөгжлийн яамныхан маань хариулах ёстой юм. Бид бол одоо дүнгээр нь аваад л хөрөнгө оруулалтынхаа дүнд суулгаад л жагсаалтыг нь хавсаргаад ирүүлсэн улсууд шүү дээ.

**Ц.Цолмон: -** За өшөө асуулт. М.Батчимэг гишүүн.

**М.Батчимэг: -** За надад ихэвчлэн аюулгүй байдалтай холбоотой хэдэн асуулт байна. Хамгийн түрүүн Цөмийн энергийн газраас асуумаар байна. Энэ цацраг идэвхит ашигт малтмал болон цөмийн энерги гэсэн энэ хэсэг дотор энэ хэд хэдэн ураны ордуудыг ашиглах ТЭЗҮ боловсруулах, ураны ордыг түшиглэн олборлох үйлдвэрлэлийг барих бэлтгэл ажлыг хангуулах, атомын цахилгаан станц барих ТЭЗҮ-гийн үндэслэлийн урьдчилсан судалгаа хийх, атомын цахилгаан станцын технологи сонгох гэсэн ийм юмнууд гарч ирсэн харагдаж байна.

Тэгэхээр энэ дээр би үнэхээр гайхаж байна, бараг цочиж байна. Юу болоод энэ чинь Монгол Улсад атомын цахилгаан станц барих технологи сонгох асуудал өнөөдөр яригдаад эхлэв ээ. Цөмийн энергийн газрын даргаас би Монгол Улсын Ерөнхийлөгчийн жил гаруйн өмнө гаргасан зарлигийг мэдэж байгаа юу? Монгол Улсын Их Хурал Засгийн газарт Цөмийн энергийн талаар төрөөс баримтлах бодлого, хуулийг эргэж харах чиглэл өгсөн байгаа.

Фукушимагийн хямралын дараа ер нь Монгол Улсын цөмийн энергийн салбарт баримтлах бодлого ямар байх ёстой юм бэ гэдгийг эргэж хараачээ гэдгийг нухацтай хэлсэн. НҮБ-ын индрээс энэ бодлогоо эргэж харнаа гэдгээ Ерөнхийлөгч зарласан байгаа.

Зарим газар ураны ордууд дээр одоо ундны ус, экологид маш хор хөнөөлтэй, ашиглахад эрсдэлтэй гэсэн дүгнэлтийг бас мэргэжлийн хүмүүс нэлээн өргөн хүрээнд хийж байгаа. Энэ дээр судлагдсан одоо ямар юм байгаа юм бэ? Ямар үндэслэлээр Засгийн газар. Би одоо санаж байна. Сонгуулийн мөрийн хөтөлбөр хэлэлцэж байхад манай нам дээр ч гэсэн энэ атомын цахилгаан станц, цөмийн эрчим хүчийг ашиглах асуудлыг эсэргүүцсэн асуудал бол яригдаж байсан. Энийг бол шууд өргөн хүрээнд дэмжиж байгаа ч бас бодлогын тийм чиг хандлага байгаа гэж ойлгож байгаа. Тэгэхээр өнөөдөр Цөмийн энергийн газар цөмийн аюулгүй байдлыг хангах, энэ цацраг идэвхит хордлогыг бууруулах чиглэлээр ажлаа хийхгүй байгаа байж энэ Монгол Улсын Ерөнхийлөгчийн оруулж ирсэн, энэ гаргасан зарлигийг хэрэгжүүлэх талаар ямар нэгэн тодорхой зүйл Засгийн газраас харагдахгүй байхад яагаад энэ атомын цахилгаан станцын асуудал гэнэт гараад ирэв ээ. Энийг би үнэхээр гайхаж байна. Энэ дээр тайлбар авмаар байна.

Хоёрдугаарт нь, энэ гамшгаас урьдчилан сэргийлэх чиглэлээр ганц нэг асуулт байна. Энэ дээр цацраг, химийн хорт бодисын аюул, тэсэрч дэлбэрэх бодисын аюулаас хамгаалах гэсэн заалт тусгагдсан байна лээ. Энэ чиглэлээр ямар ажил хийгдэх гэж байна вэ? Сүүлийн үед химийн хордлого гэдэг асуудал бол үндэстний хэмжээний түгшүүр болж байгаа. Тэгээд химийн хорт бодисыг устгах, энийг одоо шийдвэрлэх манайд үнэхээр ямар ч тийм үндэсний чадавхи бол бараг маш дорой, байхгүйтэй адилхан хэмжээнд байгаа. Тэгээд энэ талаар мэргэжлийн байгууллагуудаас санал гаргаад, энийг устгах лаборатори, үйлдвэр байгуулах талаар нэлээд хөөцөлдсөн боловч өнөөг хүртэл тодорхой ахицгүй явж ирсэн юм билээ. Тэгэхээр энэ тал дээр тодорхой төсөвлөгдсөн ажил юу байгаа вэ гэдгийг асуумаар байна.

Гуравдугаарт нь, Мэргэжлийн хяналтаас хүн байгаа билүү? Мэргэжлийн хяналтаас хүн бий юу, дарга аа. Ц.Цолмон дарга аа. Мэргэжлийн хяналт байхгүй юу?

**Ц.Цолмон: -** Байхгүй.

**М.Батчимэг: -** За тэгвэл манайд хамааралгүй учраас. Уг нь хүнсний аюулгүй байдалтай холбоотой асуудал уг нь мэргэжлийн хяналттай холбоотой байгаа юм даа.

За тэгэхээр би ямар ч байсан Гамшиг, Цөмийн энергийн газар хоёроос энэ асуултууд дээр хариулт авмаар байна.

Дараагийн асуулт бол Тагнуулын ерөнхий газар, Мэдээлэл харилцаа, холбооны газрын дунд байгаа асуудал байгаа байх. Энэ мэдээллийн аюулгүй байдлыг хангахтай холбоотой ямар тодорхой төлөвлөлт төсөвлөгдсөн ямар ажлууд байгаа вэ? Яг тодорхой ямар үр дүн гарах вэ, 2013 оны эцэст. Энэ Тагнуулын ерөнхий газар, Мэдээлэл харилцаа холбооны газрын хооронд энэ хөдөлмөрийн хуваарь, төсвийн хуваарилалт ямар байдалтай хийгдэж байгаа вэ гэдгийг сонирхмоор байна.

**Н.Тэгшбаяр: -** Цөмийн энергийн газраас М.Батчимэг гишүүний асуусан асуултуудад хариулъя.

Тэгэхээр Ерөнхийлөгчийн гаргасан 181 дүгээр зарлиг гэж байгаа. Энэ дээр юу гэж байгаа вэ гэхээр зэрэг хэрвээ ашиглалтын тусгай лиценз олгох болбол хайгуулын тусгай лиценз олгох ёстой болбол ер нь бол Үндэсний аюулгүй байдалд нөлөөлсөн зүйл байх юм бол Үндэсний аюулгүй байдлын зөвлөлөөр оруулах ёстой. Тэр захирамжыг бид нар Ерөнхийлөгчийн зарлигийг бид нар одоо ягштал дагаж биелүүлж байгаа.

Атомын цахилгаан станцын ТЭЗҮ гэж ярьж байна. Тэгэхээр 2009 оны 7 дугаар сарын 16-ны өдөр Цөмийн энергийн тухай хуулийг дагаж мөрдөх тухай журам гарсан. 2009 оны 6 сарын 25-нд...

**М.Батчимэг: -** Н.Тэгшбаяр дарга аа, наадахыг чинь мэдэж байгаа. Хангалттай мэдээлэл байгаа надад. Монгол Улсын Ерөнхийлөгч Цөмийн энергийн газрын, хэрвээ төрийн бодлогын залгамж чанар гэж байдаг бол Цөмийн энергийн газрын удирдлагууд, холбогдох бүх хүмүүсийг суулгаж байгаад зарлиг гаргаад үүрэг даалгавар өгсөн байгаа. Та шинэ ажил авсны дараа тэрийг бас эргэж харах хэрэгтэй гэж бодож байна. Ийм бодлогыг шинээр боловсруулахыг Их Хуралд танилцуулах энэ асуудлаа эргэж хар гэдэг тов тодорхой Ерөнхийлөгч захиа даалгавар өгсөн байгаа. Би энийг асуугаад байгаа байхгүй юу.

**Н.Тэгшбаяр: -** Энэний дагуу бид ажлуудыг хийж судалгааг хийж холбогдох газруудтай ярьж энэ Цөмийн энергийн тухай хуулийн өөрчлөлт, бодлогодоо өөрчлөлт оруулах ёстой гэдэг дээр санал нэгтэй байгаа.

Тэр баталсан бодлого дээр чинь атомын цахилгаан станцтай болох ёстой гэсэн тийм зарчмын юмнууд явж байгаа учраас үнэхээр шаардлагатай гэвэл холбогдох газруудаас нь тэр мэдээллийг нь аваад тэгээд өөрчлөх шаардлагатай юм нь дээр нь ажиллаж байгаа манайх.

Гамшгаас урьдчилан сэргийлэх гэсэн тийм юм яригдаж байна. Дээрээс нь нөгөө хортой бодисын тухай бас яригдаж байна л даа. Тэр дээр мэдээж тухайн газруудад нь очиж манай мэргэжлийн хүмүүс хэмжилт хийсэн юмнууд байгаа. Зөвхөн тэр ОХУ, нөгөө социализмын үед олборлож байсан, гаргаж тавьж үлдээсэн тэр овоолго дээр бол мэдээж цацрагийн хэмжээ бол илүү байгаа. Бусад, тэндээс бусад 5-аас дээш километрт айлууд нь байдаг юм билээ. Тэр айлууд дээр хүн амьдрахад боломжтой гэсэн тийм хэмжилтийн асуудал байгаа. Тэрийг бол Үндэсний аюулгүй байдлын зөвлөлд явуулсан. Шаардлагатай бол Байнгын хороод руу явуулах боломжтой.

**М.Батчимэг: -** Та Өмнөговь, Дорноговь аймгийн нутгуудад хийгдэж байгаа ураны орд газруудын хайгуул, тэр газруудад байгаа, танд мэдээлэл байна уу?

**Н.Тэгшбаяр: -** Намайг ирэхээс өмнө энэ чиглэлийн төсөл явж байсан байна лээ. Одоо бол тэр ажил бол яг дунд шатандаа явж байгаа. Ер нь бол энэ оны сүүлээр энэ төсөл нь эцсийн вариантаар хийгдээд үр дүн нь гарах ёстой. Би яах вэ дунд шатныхаа ажилтай танилцсан.

**М.Батчимэг: -** Та өөртөө байгаа мэдээллээ манай Байнгын хорооны гишүүдэд танилцуулж өгөхгүй юу. Байгаль орчны үнэлүүлэх байдлын үнэлгээ, ямар дүгнэлт хийсэн. Одоо байгаа танд ямар мэдээлэл байна.

**Н.Тэгшбаяр: -** Одоо тэр тухайн газруудад нь тодорхой цэгүүдийг сонгоод, хэмжилт хийгээд явж байгаа. Судалгааны ажлын дундуур тийм байна, ийм байна гэж дүгнэлт хийх боломжгүй. Харин энэ судалгаа дууссаны дараа албан ёсоор та нарт одоо энэ тайланг өгөх боломжтой. Яагаад гэвэл хэмжилт гэж зүйлүүд чинь маш олон газарт хэмжилт хийж байгаа. Нэг газарт хийсэн хэмжилтийн үр дүнг авч ирээд хэлэх боломжгүй. Тийм илүү гарсан юм одоохондоо бидэнд байхгүй байна. Тэр хэмжилтүүд нь яваад илүү гарсан байна уу, үгүй юу гэдгийг нь бол эцсийн вариантаар өгөх боломжтой.

**М.Батчимэг: -** Энэ атомын цахилгаан станцууд хаана баригдах гэж байгаа цахилгаан станц вэ? Байрлал нь хаана байна?

**Н.Тэгшбаяр: -** Атомын цахилгаан станцыг тэнд барьчихъя гэсэн шийдвэр өнөөдөртөө байхгүй. Барьж болох уу, үгүй юу гэдгийг судлахын тулд ТЭЗҮ-г нь боловсруулж явах ёстой.

**М.Батчимэг: -** Эдийн засаг хямарч байна. Түрүүний эрчим хүчний эх үүсвэрүүдээ ашиглах чадахгүй байна. Төсөв хүндрэлтэй байхад та нар юун атомын цахилгааны станцын технологи оруулж ирэх юм яриад байгаа юм бэ? Тэр байрлал, хаана.

Би үнэхээр, за Н.Тэгшбаяр дарга аа, та уучлаарай. Би танд өөрт чинь уурлаж байгаа юм биш. Тэгэхдээ ажил хариуцсан хүн. Би үнэхээр Монгол Улсын Засгийн газар өнөөдөр ийм асуудал оруулж ирж байгаад үнэхээр эгдүүцэж байна. Энийг бол одоо маш хүчтэй ярина гэдгээ л хэлмээр байна.

**Н.Тэгшбаяр: -** Ер нь бол та бүхэн энэ Монгол Улсын төрөөс цацраг идэвхит ашигт малтмал болон цөмийн энергийн талаар баримтлах бодлоготой байгаа зүйлийг хэрэгжүүлээ, хэрэгжүүлэх байгууллагууд тохируулаад явж байгаа. Энэ дээр та бүхэн санал байх юм бол бид нар энийг яаж шинэчилж болох талаар, хуульд нь яаж өөрчлөлт оруулах талаар бас бид нар ярьж байгаа юм. Энд бас судалгаа хийгээд явж байгаа.

**Ц.Цолмон: -** За өөр асуулт байна уу? За З.Энхболд дарга.

**З.Энхболд: -** Саяны М.Батчимэгийн ярьсан хийх ажил нь байгаад байх юм. Тэгээд хийх ажилдаа таарсан мөнгө тавих ёстой л доо. 16.5.1, 2, 3, 4 гээд. Тэгээд энэ ажлуудыг хийх мөнгийг нь би олж харахгүй байна л даа. Одоо цөмийн хаягдал булах, булшлах гээд явж байсан Г.Занданшатар, Д.Зоригт хоёр нь одоогийн шинэ Засгийн газар энийг хийх гэж байгаа нь, тэрийг нь хийлгүүлэхгүй гээд баатар болоод яваад байна л даа. Энэ атомын цахилгаан станцын ТЭЗҮ боловсруулах гээд мөнгө хайгаад би олохгүй юм. Энэ хөрөнгө оруулалт дээр ийм л юм байна л даа. Тоног төхөөрөмж, тээврийн хэрэгслэл, машин тоног төхөөрөмж, компьютер, ТЭЗҮ, зураг төсөл гээд 48-хан сая төгрөг байгаа юм. Изотоп конторын барилгын засвар 21.0 сая төгрөг, изотоп агуулахын барилгын дээврийн ажлын төсөв 27.3 сая гээд.

Тэгээд энэ нэг хуучин юмнаас үлдчихсэн юм байгаа бол энийг энд заавал энд оруулж ирэх, бичих ямар хэрэг байгаа юм. Би асууж дуусаагүй байна чи. Ажлаа ч мэдэхгүй юм. Шар нутгаас хойшоогоо боловсруулалт хийхгүй ээ. Атомын цахилгаан станц барихгүй ээ гээд Засгийн газар дээр яриад байхад энэ төсөв дотроо мөнгөөр баталгаажаагүй хийх шаардлагагүй ажлаа бичиж оруулж байгаа нь яаж байгаа юм гэж асууж байгаа юм.

**Н.Тэгшбаяр: -** Энэ бол намайг ирэхээс өмнө төсөв саналаа авчихсан байсан. Бид дахиад шинэчлээд саналаа өгчихсөн. Сангийн яам руу оруулах ажлууд нь байсан. Аль хэдийн Их Хурал руу орчихсон. Их Хурал дээр энэ асуудал яригдах ёстой гээд ингээд төсвөө шинэчлэх боломжгүй болчихож байгаа юм. Намайг ирснээс хойш. Би ирээд арав гаруй л хонож байна л даа. Урьд нь орчихсон байсан төсөв байхгүй юу.

**З.Энхболд: -** Тэгээд одоо энэ бичсэн ажлууд бол хийгдэхгүй нь тодорхой шүү дээ. Дээр нь энэ дээр чинь мөнгө тавиагүй юм байна шүү дээ. Тэгээд энэ мөнгө ч байхгүй, хийх шаардлагагүй ч үгүй ажлаа бичиж оруулж ирж Ардын намынханд улс төр хийх боломж олгоод байна л даа. Атомын цахилгаан станц барихгүй гэдэг нь тодорхой болсон шүү дээ. 2009 оныхоо бодлогын бичиг баримтыг яаралтай өөрчлөөч. Өнөө маргаашгүй. Одоо бол энэ төсөв дотор байгаа хэрэггүй мөнгөнүүдийг нь хасах санал гаргаад л явчихад болно шүү дээ. Тэр хийхээр 16 гэдэг зүйлийг нь бүрмөсөн алга болгочихгүй юу. Тэгээд энэ байгууллага чинь ийм ажил ч хийхгүй, ийм мөнгө ч байхгүй болж байна. Угаасаа энэ Засгийн газрын саяхан батлагдсан 4 жилд хийх ажил дотор угаасаа байхгүй бөгөөд хийх ёсгүй ажил ороод ирчихсэн байгаа байхгүй юу. Тийм учраас бид Байнгын хороон дээр санал хураагаад л бодлогодоо нийцэхгүй байгаа юмыг нь хасаад л, тэрэнтэй холбогдсон мөнгийг нь хэмнээд явчихна шүү дээ. Хөрөнгө оруулалтыг нь нэмэх биш харин хасахаар.

Тэгээд миний асуулт болохоор энэ тоног төхөөрөмжийн 951.0 сая. Энэ бас ойлгомжгүй л байна л даа. Энэ 951-г нь дүн нь юм шиг байгаа юм. 815.0 сая төгрөгийн компьютер, техник хэрэгслэл гэж юу авах гээд байгаа юм. Машин тоног төхөөрөмж гэж. Ямар машинууд авах гэж байгаа юм. Тэрбум төгрөг дотор чинь хамгийн том нь энэ 815.0 байна л даа. Тэр конторын засварын барилга ч яах вэ, дээвэр ч яах вэ хийдэг л юм байгаа биз. 815.0 сая төгрөгийн цаана юу байгаа юм?

**Б.Баярбадрах: -** Цацрагийн хяналтын хэмжилт хийх илүү нарийн элементийн шинжилгээ хийх багаж, тоног төхөөрөмж авах тухай ярьж байгаа юм.

**Н.Тэгшбаяр: -** Дараачийнх нь Их Хурлын даргын асуусан дээр хэлэхэд ажлаа аваад танилцсан. Тэр шар нутгаас цааш асуудал байх уу гэдгийг бол нэг мөр ойлгож байгаа. Тэрнээс хойш юм байвал бүгдийг хасъя гэдэг саналаа бид нар сая захирлын зөвлөлийн хурал дээрээ яриад, даргын зөвлөлийн хурал дээр яриад гарч ирсэн. Энэний урд талд ч гэсэн яриад төсөв болбол ямар ч байсан шар нутгаас цаашаа асуудал байхгүй гэдгийг нь албан ёсоор өгнө.

**З.Энхболд: -** Энэ 815.0-ыг чинь авахгүй бол ямар аюул болох гээд байгаа юм?

**Б.Баярбадрах: -** Хуучин уурхай дээр ч юм уу, эсвэл одоо ашиглах гэж байгаа уурхай энэ тэрд цацраг идэвхит элементүүд байна гээд яриад байдаг. Тэр нь яг тодорхой тоогоор хэд байдаг юм. Яг ямар элемент байгаа юм. Тэрийг тэгээд усанд хэмжих юм уу, агаар байх юм уу, хөрсөнд байх юм уу. Тэгээд тэр бүрийг нь нарийн тодорхойлохын тулд илүү өндөр чадалтай багажнууд хэрэг болж байгаа юм л даа.

**З.Энхболд: -** Зүгээр хүн болгон барьж яваад байдаг тийм хямдхан юм байдаг шүү дээ. Тийм биш юм уу? Тийм ээ.

**Б.Баярбадрах: -** Тэр зүгээр барьж яваад байдаг дозометр буюу одоо дээр үеийн тоолуур гэдэг байдаг. Тэр бол агаар дахь альфа бөөмийг л тоолж байгаа юм. Тэгэхдээ яах вэ тухайн юуныхаа, багажныхаа чадлаас хамаараад альфа, бета, гамма, рентген цацрагийг л тоолдог. Тэр нь болохоор яг зүгээр л хэдий хэмжээний доз байна гэдгийг тооцож байгаа юм. Илүү нарийн дүгнэлт гаргахын тулд тэр цацраг яг ямар элементээс гарч байгаа юм, тэр нь усанд ямар хэмжээтэй шингэсэн байгаа юм, хөрсөнд ямар байгаа юм гээд тэр бүгдийг нарийн мэдсэний үндсэн дээр тодорхой дүгнэлт гаргах боломжтой болно.

**Н.Тэгшбаяр: -** Сая тэр М.Батчимэг гишүүний хэлсэн дээр энэ хэн нэгэн хүн очоод ганцхан удаа хэмжилт аваад их байна, бага гэдгийг тодорхойлох ямар ч боломжгүй юм аа гэдгийг хэлэхийг хүсч байгаа юм.

**Б.Баярбадрах: -** Тэгээд цацраг идэвхит ашигт малтмал, уран олборлосноос ундны усанд аюул учруулж байна гээд яриад байгаа юм. Тэгээд уран чинь өөрөө угаасаа байгаль дээр байж байдаг элемент. Тэгээд тэр ураны орд орчимд гүний ус байх л юм бол ус нь тэртээ тэргүй уран шингэдэгээрээ л шингэнэ. Тэнд уурхай явуулсан уу, явуулаагүй гээд тэрэнтэй хамаагүй.

**М.Батчимэг: -** Тодруулаад асуучих уу, дарга аа.

**Ц.Цолмон: -** За тэгье.

**М.Батчимэг: -** Тухайлбал тэр Францын Арева компанийн хайгуул, олборлолт явуулж байгаа технологийн талаар та нар нарийн мэдээлэлтэй байгаа байх. Тийм үү. Байгаа биз дээ. Тийм ээ.

**Б.Баярбадрах: -** Зохих хэмжээний мэдээлэл байна.

**М.Батчимэг: -** Тэрийг чинь л яриад байна шүү дээ. Тэр технологи чинь өөрөө тэр байгаль орчин, хүн амьтны эрүүл мэндэд халтай технологи яваад байна уу, эсвэл одоо аюулгүй гэдэг дээр та нар дүгнэлт гаргасан уу гэж асуугаад байгаа юм. Энийг чинь зөндөө олон хүн яриад байхад та нар энд өөрийн гэсэн мэргэжлийн байгууллагын дүгнэлттэй сууж байх ёстой шүү дээ. Гадна дотны маш олон хүн ярьж байна шүү дээ энийг.

**Б.Баярбадрах: -** Тэр Аревагийн хэрэглэх гээд байгаа энэ **in-situ technology** гэдэг нь болохоор ураны газрын гүнд байхад нь хүчлээр уусгаад олборлоод байх технологийн тухай ярьж байгаа юм.

Хэрвээ тэр технологийг ашиглах, тэр ураны орд нь газрын гүнд гүний усны судал дээр байх юм бол тэр нь эргээд тэр хүчил нь усанд тархаад нэвчээд явчих аюултай. Тэгэхээр тэрийг ямар нөхцөлд ашиглах вэ гэдэг нь өөрөө бас тодорхой заалттай л даа. Тэр дээр бид нар тодорхой байгаль орчны үнэлгээ хийдэг газруудтай ч гэсэн хамтраад судалгаа хийх ёстой.

Хэрвээ тэр ураны орд илэрчихсэн, гүний усны нөөцтэй байх, ойрхон байх юм бол тэр технологийг ашиглах нь илүү аюултай. Тэгэхдээ тэр ураны нөөц байгаа газар гүний ус байлаа гээд уран усанд нэвчихгүй байна гэсэн үг биш шүү дээ. Уран бас л ялгаагүй байгаль дээрээ байгаа юм чинь усанд нэвчдэгээрээ нэвчинэ. Тэгвэл тэрийг илүү тодорхой гүний усны урсац нь хаашаа явж байгаа юм. Тэгээд тэр нь эргээд ундарга болж гарч ирэхдээ тухайн орон нутгийн хүн амд ямар хэлбэрээр нөлөөлөх юм гээд бүх асуудлыг тодорхой судлах хэрэгтэй л дээ.

**Ц.Цолмон: -** За өөр асуулттай гишүүн байна уу? За тэгвэл асуултаа тасалъя. За одоо гишүүдийн санал, дүгнэлтийг сонсъё.

**М.Батчимэг: -** Тагнуулын ерөнхий газраас хариултаа аваагүй байгаа.

**Ч.Чулуунбаатар: -** Засгийн газрын тогтоолоор баталсан Мэдээллийн аюулгүй байдлыг хангах үндэсний хөтөлбөр гэж байгаа. Тэр хөтөлбөрийн хүрээнд Тагнуулын ерөнхий газраас хэрэгжүүлэх төслүүд байсан. Тэр төсөлд тавигдсан мөнгөнүүдийг бол хассан байгаа. Товчхондоо ийм.

**Ц.Цолмон: -** За хариулт болсон уу. За тэгвэл одоо санал, дүгнэлт хэлэх ажиллагаандаа оръё. Хэлэлцэж байгаа асуудлаар санал, дүгнэлт хэлэх гишүүд байна уу? За өөр гишүүд байна уу? За М.Батчимэг.

**М.Батчимэг: -** Тэгэхээр манайд нэг төсөв хийх болохоор ерөнхийдөө нэг санхүүгийнхэн голдуу суугаад урд оныхоо төсөв дээр тулгуурлаад тэгээд орлого зарлагаа нааш нь цааш нь болгоод хэдэн тоо бодоод төсвөө хийчихдэг нэг ийм архаг дутагдал байна. Төсөв гэдэг бол ерөөсөө төрийн бодлогын тоон илэрхийлэл. Энэ улс орон ирэх бүтэн жилийн хугацаанд ажил амьдралаа яаж авч явах гэж байна. Ямар салбараа өөд нь татах гэж байна. Ямар ажлаа түлхүү хийх гэж байна гэдэг л тоогоор илэрхийлдэг илэрхийлэл. Тийм учраас манай салбарын байгууллагууд энэ талаасаа ажилдаа хандах, ялангуяа шийдвэр гаргах төвшний удирдлагууд бол төсвийн цаана байгаа тэр бодлогыг уншдаг, тэрийгээ тайлбарладаг болох нь их чухал гэж бодож байгаа юм.

Тэгээд би энэ Цөмийн энергийн газартай холбоотой үнэхээр хэлмээр байгаа зүйл бол би Н.Тэгшбаяр дарга бол ажлаа дөнгөж авсан гэдгийг би мэдэж байна. Дөнгөж сая аваад явж байгаа байх. Ер нь бол Цөмийн энергийн газарт энэ даалгавар, энэ асуудал өөрөө нийгмээс ч тэр хүчтэй тавигдаад, олон улсын анхаарал татаад, Монгол Улсын төрийн тэргүүний зүгээс бодлого шийдвэрээ гаргаад, Аюулгүйн зөвлөлөөс зөвлөмж өгөөд ингээд нэлээд тодорхой хугацаа өнгөрч байна.

Миний ойлгож байгаагаар бодлого хаашаа явах ёстой вэ гэхээр цөмийн энергийн бодлогыг эргэж харах, цаашаа үргэлжлэх ёстой гэдэг бодлогыг нь бат чиглэлийг нь үргэлжлээд тодотгоод аваад явах, өөрчлөхийг нь өөрчлөх, энэ чиглэлээр маш их судалгаа хийх дээр Цөмийн энергийн газар ажиллах ёстой гэж бодож байгаа юм. Тэгээд одоо судалгаа хийх ёстой гэж яриад суугаад байдаг. Ерөөсөө энэ цацрагийн аюулаас хүн амыг хамгаалах, дээрээс нь энэ энхийн зорилгоор шаардлагатай улс орны хөгжилд хэрэгтэй стратегийн чиглэлээр тусдаа чиглэлүүдээр яаж ашиглах вэ гэдэг судалгаа, үндсэн бодлого нь гараагүй байхад бид илүү түрүүчийн юунд шүүмжлэлтэй хандаж байна л даа. Өмнөх Засгийн газрын үед одоо ингээд баахан шал өөр тийшээ хандсан бодлого ингээд энерциэрээ явж байна, Н.Тэгшбаяр дарга аа. Тийм учраас одоо танай газар бол энийг өөрөөр харах ёстой. Бодлогоо боловсруулж Улсын Их Хуралд оруулж ирэх ёстой. Улсын Их Хурал энийг ялгаж салгаад асуудал тодорхой болсны дараа цаашаа явах ёстой. Тийм учраас Цөмийн энергийн газрын төсвийг одоо эргэж хараад илүү судалгаа талд нь, илүү энэ ирэх жилд бодлогоо цэгцлэх талд нь бас төсвийг нь харж дэмжиж өгөөсэй гэж бодож байна. Бодлого нь тодорхойгүй байхад баахан ажил хийчихээд тэгээд буцаад нөгөөдөхийгөө балруулдах, ингээд л нөгөө улсын төсвийн баахан хөрөнгө урсдаг, цаг алддаг. Цаана нь баахан хүмүүс хорддог, өвддөг ийм нөхцөл байдал байгаа. Нэгдүгээрт.

Хоёрдугаарт нь, үнэхээрийн Тагнуулын ерөнхий газар бол мэдээллийн аюулгүй байдлыг хангах үндсэн чиг үүрэгтэй байгууллага. Тэгэхээр энэ байгууллага дээр мэдээллийн аюулгүй байдал гэдгийг одоо их давтаж яриад, ач холбогдлыг нь яриад байх би бол шаардлагагүй гэж бодож байгаа. Хүмүүс мэдэж байгаа. Өнөөдөр төрийн нууцыг хадгалах, энэ улс үндэстний нууцыг хадгалах асуудал бол ерөөсөө энэ мэдээллийн аюулгүй байдалтай шууд, маш нягт холбоотой. Тэгэхээр Тагнуулын ерөнхий газраас мэдээллийн аюулгүй байдалтай холбоотой энэ төсвийн хөрөнгийн асуудлыг яагаад хасчихав. Ямар хөрөнгө төсөвлөгдсөн байсан юм бэ. Энийг бас эргэж харах нь зүйтэй болов уу гэсэн ийм хоёр саналыг хэлж байна.

**Ц.Цолмон: -** За санал, дүгнэлт хэлэх өөр гишүүд алга байна. Манай Байнгын хороон дээр санал хураалгахаар хоёр томъёолол ирсэн байна. Гадаад яамныхан томъёолол өгнө гэсэн үү, үгүй юу. Больсон уу. За тэгвэл энэ хоёр томъёоллоороо санал хураая.

Нэгдүгээрт, саяны З.Энхболд даргын ярьж байсан энэ цөмийн энергитэй холбогдсон техник, эдийн засгийн үндэслэл боловсруулах, бусад зүйлийг тусгасан. Тэгсэн мөртлөө хөрөнгийн эх үүсвэрийг нь заагаагүй байсан 4 заалт байна. Энэ нь одоо манай Монгол Улсын 2013 оны төсвийн тухай хуулийн 16.5 гэсэн заалтыг бүхлээр нь. Энэ нь дотроо 16.5.1-ээс 4 гэсэн ийм заалтууд байгаа юм. Тэгэхээр энэ заалтуудыг төсвөөс хасъя гэсэн томъёоллоор санал хураая. Дэмжиж байгаа гишүүд гараа өргөнө үү.

16.5.1. Хайрхан, Хараат, Гурван булаг, Дулаан-Уул ураны ордуудын техник, эдийн засгийн үндэслэл боловсруулах.

16.5.2. Дулаан-Уул ураны ордыг түшиглэн байгуулах, олборлох үйлдвэрийг барих бэлтгэл ажлыг хангуулах.

Гуравт нь, цөмийн эрчим хүчний эх үүсвэр барьж байгуулах, техник, эдийн засгийн үндэслэл, урьдчилсан судалгаа хийх.

Монгол Улсад тохиромжтой цөмийн эрчим хүчний станцын технологийг сонгох гэсэн энэ 4 заалтыг энэ төсвийн төслөөс хасуулъя гэсэн ийм саналыг оруулж байна. Тэгэхээр энэ саналыг дэмжиж байгаа гишүүд гараа өргөхийг хүсч байна.

10-аас 8. За олонхиор энэ санал дэмжигдэж байна.

За өөр нэг санал байгаа. Тэгэхдээ энэ оруулж байгаа гишүүн маань байдаггүй. Байгалийн гамшигт нэрвэгдсэн орнуудад хүмүүнлэгийн тусламж үзүүлэхэд зориулан 2.5 тэрбум төгрөгийг Гадаад харилцааны сайдын 2013 оны төсвийн багцад тусгах гэсэн ийм саналыг М.Зоригт гишүүн өөрөө томъёолсон байна. Тэгээд энүүгээр бид нар өнөөдөр тайлбар авч чадсангүй.

Р.Гончигдорж гишүүн тайлбарлах уу?

**Р.Гончигдорж: -** Энэ бол зарим шилжилтийн орнууд, бусад орнуудад хүмүүнлэгийн тусламж, дэмжлэг үзүүлэх гэсэн нэг тийм mission бол манай Гадаад харилцааны яаманд байгаад байгаа юм л даа. Тэр чиглэл дээр бас тодорхой хөрөнгө тавьж байж энэ асуудлыг шийдэх шаардлагатай. Тэр чиглэлийн асуудал ерөөсөө ноль дүнтэйгээр тавигдчихаад байгаа байхгүй юу. Энийг бол нэг их дэлгэрэнгүй ил яриад байх ч асуудал бас биш байх гэж бодож байгаа юм. Агуулга нь бол ерөөсөө шилжилтийн болон зарим орнуудад хүмүүнлэгийн тусламж, дэмжлэг үзүүлэх гэсэн тэр чиг үүргээ хэрэгжүүлэхтэй холбогдсон 2.5 тэрбум төгрөг гэсэн.

**Ц.Цолмон: -** За Р.Амаржаргал гишүүн.

**Р.Амаржаргал: -** Зөв л байх л даа. Туслаад байх нь зөв л байх. Зүгээр хамгийн гол нь эх үүсвэр нь хаана байгаа юм. Тэр мөнгөө хаанаас гаргаж байгаа юм, 2.5-ыг. Одоо чинь нөгөө төсвийн хуулиар хэрвээ хэн нэгэн хүн энэ дээр тэдэн төгрөг нэмнэ гэж бичих юм бол нөгөө талд нь яг тэр хэмжээний мөнгийг энэнээс хас гэдэг бас нэг заалт оруулж ирэх ёстой шүү дээ. Би одоо жишээ нь Гадаад харилцааны яамны юм нь дээр бол зөндөө юм оруулмаар байна. Тухайлбал тэр Японд байгаа Элчин сайдын яамны асуудал, Берлиний Элчин сайдын яамны асуудал, Гадаад яамны дотоод хөрөнгө оруулалтын асуудал гээд өчнөөн юмнууд байж байгаа. Тэгээд тэр мөнгөнүүдийг оруулъя гэхээр одоо 20.0 миллиард төгрөг ийш нь зоогоод өгье гэхээр нөгөө талд нь 20.0 миллиард төгрөг хас л ёстой. Чухам юунаас хасах гээд байгаа юм гэдэг асуудал байна л даа.

Тэгэхээр наана чинь 2.5-ыг оруулах гээд байгаа юм байна. Тийм үү. Тэгээд хаанаас эх үүсвэрийг нь гаргаж байгаа юм бэ гэдэг нь сонин байна л даа.

**Ц.Цолмон: -** Тэр талаар. За Р.Гончигдорж гишүүн.

**Р.Гончигдорж: -** Би зүгээр асуулт асууя даа. Энэ Хойд Солонгосын Монголд байгаа Элчин сайдын яамны засвар гээд 2.0 тэрбум төгрөгийн юм тавьсан байх юм. Энэ ямар учиртай байна вэ. Энийг нэг жилдээ тэвчиж болохгүй юу? Тэрийг нь тийш нь шилжүүлэх хэлбэртэйгээр балансжуулж болмоор бодогдож байна. Ер тэр хэмжээний баланслалт.

**Г.Цогтсайхан: -** Энэ Р.Гончигдорж гишүүн ээ, шинэ байшин байгаа юм. Ажил нь эхэлчихсэн. Тэгээд хоёр талын гэрээ хэлэлцээртэй. Үргэлжлээд явж байгаа юм. 2 жилийн дараа ашиглалт орох юм. Жилийн дараа ашиглалтад орох юм. Тийм учраас хасахад хэцүү.

**Ц.Цолмон: -** За З.Энхболд дарга.

**З.Энхболд: -** Яах вэ засвар, шинэ байр гэдэг чинь хоёр өөр юм шүү дээ. Тэгээд засвар гэж бичсэн учраас хүмүүс гайхаад байх шиг байна шүү дээ.

Наадах чинь хоёр өөр ангилалд, хоёр өөр газар байх ёстой юм байхгүй юу. Засвар бол урсгал зардал дотор.

**Ц.Цолмон: -** Тийм. Уг нь бол шинээр л барих асуудал байна.

**З.Энхболд: -** Нөгөөдөх нь хөрөнгө оруулалт дотор. Одоо ингээд ямар ч нэмэлт санал гарсан заавал одоо байгаа ямар нэгэн хөрөнгө оруулалтыг хасч байж тэр санал чинь дэмжигдэнэ шүү дээ. Өчигдөр би Хууль зүй дээр жишээ нь ийм санал гаргаад дэмжүүлсэн л дээ. Бараг бүх аймгийн төвд барьж байгаа наадмын талбай жилдээ нэг удаа наадамддаг талбай байна шүү дээ. Увс аймгийн наадмын талбай бүр 5.0 тэрбум төгрөг гэж байгаа юм. Тийм утгагүй хөрөнгө оруулалтуудыг бүгдийг нь зогсоогоод, суларсан мөнгөөр нь тийм юм хий гэдэг санал гаргаад дэмжүүлж байсан байхгүй юу. Тэр шиг юм хийж болно шүү дээ. Энэ дотор бол ямар ч шаардлагагүй, жилдээ нэг удаа наадамддаг талбай бол зөндөө байгаа байхгүй юу.

Тэгээд миний асуулт бол Япон, Герман хоёрын байрыг уг нь дэмжчихмээр байгаа юм. Тэгэхийн тулд эх үүсвэр олох хэрэгтэй байгаа юм. Сангийн яамныхан энд байгаа бол нэг юм хэлээд өгөөч. Наадмын талбайд зориулж хэдэн төгрөг 2013 онд үргэлжилж байгаа болон шинээр тавигдаж байгаа. Нэг тоо хэлээд өгөөч. Лав л хэдэн арван тэрбум төгрөг болох гээд байгаа байхгүй юу. Хэрвээ тэр байгаа бол тэндээс Япон, Герман хоёр луу шилжүүлье гэдэг санал гаргах гээд байна л даа.

**Б.Болор: -** Тэр гарцыг олох гээд би энэ саналаа өгөөгүй байхгүй юу. Бүлгийн нөгөө нэг ажлын хэсэг ахалж байгаа учраас тэр дээрээ гарцыг нь харъя гэж л. Тийм учраас хаанаас нь хасах вэ гэдгээ мэдэхгүй байгаа учраас оруулсангүй л дээ. Сангийн яам саяны асуултад хариулах боломж байна уу? З.Энхболд даргын.

**Г.Батхүрэл: -** Эдийн засгийн хөгжлийн яам. Г.Батхүрэл.

Эдийн засгийн хөгжлийн яам хөрөнгө оруулалтын асуудлыг энэ жилээс эхлээд хариуцахаар болсон. Энэний дагуу 2013 оны хөрөнгө оруулалтын төсвийн төслийг бэлтгэсэн байгаа. Энэ дээр түрүүчийн З.Энхболд гишүүний хэлдэгээр Увсын стадионы барилга байгаа. Завханы бас 4.2 тэрбум төгрөгийн стадионы барилга гэсэн ийм 2 барилга байгаа. Нийтдээ 9.2.

**З.Энхболд: -** Бусад аймгууд нь хаана байгаа юм. Дуусчихсан юм уу?

**Г.Батхүрэл: -** Өөр бас яах вэ үргэлжлээд явж байгаа бас.

**З.Энхболд: -** Биш ээ. Үргэлжилж байгааг би бас оруулж байгаа шүү дээ. Одоо Увсад бол дахиж мөнгө өгөхгүй гэж байгаа шүү дээ.

**Г.Батхүрэл: -** Үргэлжилж байгааг би одоо эндээс хараад танд дахиад хэлээд өгье.

**З.Энхболд: -** За тэг. Дүнг нь хэлээдэх. Энэ бол зүгээр мөнгө идэх луйвар явж байгаа байхгүй юу. Дээвэргүй наадмын талбай хийхэд яаж 5.0 тэрбум төгрөг гарах юм бэ? 1.4 тэрбумаар зөвхөн фундаментыг хийсэн гэж зурагтаар ярьж байна лээ шүү дээ. Ерөнхий сайдыг очиход. Тэгэхээр энэ бол зүгээр л мөнгө идэлт явагдаж байгаа юм.

Берлин, Япон хоёрын нийлсэн үнийн дүн хэд билээ? Берлин чинь 5 жил төлөх билүү?

**Г.Цогтсайхан: -** Берлинийх нь 6.0 тэрбум төгрөг байгаа юм.

**З.Энхболд: -** Биш ээ. Берлин чинь эхний жилийн төлбөрөө хийчихсэн шүү дээ.

**Г.Цогтсайхан: -** Эхний жил нь 920.0 сая байгаа юм. Энэ жил тавигдсан.

**З.Энхболд: -** Тэрийгээ хийчихээр хэд үлдэх юм?

**Г.Цогтсайхан: -** 5.0 тэрбум үлдэх юм. Берлин дээрээ.

**Ц.Цолмон: -** Японых нь?

**Г.Цогтсайхан: -** Японых нь төсөвт өртөг нь 31.0, хойтон жил 20.0 тэрбумыг бид тавьсан юм.

**Б.Болор: -** Г.Цогтсайхан дарга аа, Япон Берлин хоёр гэвэл та нар Японд нь илүү приоритеттэй байгаа биз дээ.

**Г.Цогтсайхан: -** Тийм тийм. Япон ер нь чухал шаардлагатай болчихоод байгаа юм.

**З.Энхболд: -** Берлин чинь 5 жилийн гэрээ хийгээд жил болгон тэрбум төгрөгөөр гэрээ хийчихсэн учраас тэр гэрээнийхээ юуг бол зөрчиж болохгүй шүү дээ. Хамгийн эхний жил нь шилжүүлсэн. Тэгэхээр Берлинд бол ядаж 1.0 тэрбумыг тавих ёстой. Нөгөө гэрээнийхээ үүргийн дагуу. Японыг бол одоо шинэ эх үүсвэр хаахгүй бол болохгүй л дээ.

**Ц.Цолмон: -** Берлинийхээ 1.0 тэрбумаар томъёолол өгвөл одоо хураалгаж болох юм. Тийм ээ.

**З.Энхболд: -** Тэгвэл өчигдрийн 9.0 тэрбумын нөөц суларч байгаа байхгүй юу. Стадионуудыг зогсоохоор. Эхлээгүй болон. Өшөө үргэлжилж байгааг нь зогсоох юм бол бүр илүү мөнгө сулрах гээд байгаа юм. Тэрнээс Берлиний 1.0 тэрбумыг гэдэг саналыг би гаргачихъя. Японыг болохоор өшөө эх үүсвэр хайх ёстой юм байна. Тийм юмыг хасаад тийм юманд гэдгээр.

**Р.Гончигдорж: -** Би тэр М.Зоригт гишүүнийх дээр. Арай жаахан тодотгочих уу. М.Зоригт гишүүний гаргасан санал дээр.

Монгол Улсын Ерөнхийлөгчийн түвшинд Хойд Солонгост бас нэг амласан амлалт байгаа юм билээ. Одоо ингээд өлсгөлөнд нэрвэгдэж байгаа энэ хүнд үед нь бид тусалж дэмжье. Бүр тодорхой хэмжээгээр одоо үр тариагаар дэмжих ийм дэмжлэгийг үзүүлнэ гэсэн. Тэгээд тэр чиглэл дээр өнөөдөр төсөв дотор юу ч байхгүй. Цаадуул нь байнга л асууж байдаг. Хэдийд яах гэж байна вэ гэсэн ийм л харилцаатай. Би яагаад тэгээд Солонгосын Элчин сайдын яамтай хольж ярьсан бэ гэхээр зэрэг тэдний хувьд өлсгөлөнд нэрвэгдээд байгаа ард түмнийх нь асуудал чухал байна уу, энийг Элчин сайдын яамны барилга нь чухал байгаа юм уу гэдэг асуудлаар нь тавьж байгаа нь тэр байхгүй юу даа.

**Ц.Цолмон: -** За Б.Болор гишүүн.

**Б.Болор: -** Энэ Эдийн засгийн хөгжлийн яамнаас бас нэг юу яахад. Энэ жишээлбэл ийм юм байгаад байгаа байхгүй юу. Мэдээллийн технологи, шуудан харилцаа холбооны газар дээр газар хөдлөлтийн гамшиг урьдчилан анхааруулах систем байгуулах гээд 11.0 тэрбум төгрөг. Үүнээс 3.0 тэрбум дараа жил байгаа юм. Тэгэнгүүтээ Онцгой байдлын ерөнхий газар дээр дахиад газар хөдлөлтийн зориулалттай техник, тоног төхөөрөмж гээд дахиад 10.0 тэрбум төгрөг гээд ингээд давхар давхар юмнууд яваад байгаа байхгүй юу. Эд нарыгаа хянаж үзээд, эндээсээ эх үүсвэр гаргаад энэ Гадаад яам энэ тэрээ дэмжих нь зүйтэй баймаар санагдаад байх юм.

**Ц.Цолмон: -** Саяны тоонууд дээр тайлбар хийх хүн байна уу? Ажлын хэсгээс. Тийм давхардал ямар учиртай байдаг юм.

**Б.Болор: -** Газар хөдлөлт гээд дандаа 10-аас дээш тэрбум төгрөгүүд тавьсан байгаа байхгүй юу. Тэгээд нэг нь мэдээлэл дээр, нэг нь Онцгой байдал дээр тавьсан байх жишээтэй. Асар их мөнгө яваад..

**Ц.Цолмон: -** Өөр ажил юм уу, ямар ажил юм?

**н.Бат-Эрдэнэ: -** Эдийн засгийн хөгжлийн яамны Нэгдсэн бодлогын хэлтсийн Бат-Эрдэнэ.

Энэ газар хөдлөлийн аюулын эсрэг авах арга хэмжээний талаар Үндэсний аюулгүй байдлын зөвлөл 3 жилийн өмнө зөвлөмж гаргасан. Гайтийн газар хөдлөлийн дараа. Ялангуяа Улаанбаатар хот бол энэ Гүнжийн хагарал, Хустайн нуруу, Эмээлтийн чиглэлээр маш том хагарлын илэрц бол сүүлийн жилүүдэд их идэвхжиж байгаа. Тэгээд энэтэй холбогдуулаад Үндэсний аюулгүй байдлын зөвлөлөөс чиглэл, зөвлөмж гараад, ер нь энэ Монгол оронд болох газар хөдлөлийн урьдчилсан сануулах ийм мэдээллийн систем бий болго гээд ингээд өнгөрсөн жилүүдэд бас олигтой мөнгө тавьж чадахгүй энэ жил, ирэх жил дээр 10-аад тэрбум төгрөгийн ийм хөрөнгө явж байгаа юм. Энэ бол газар хөдлөлийг урьдчилж мэдээлэх, аюулаас ард иргэдийг хамгаалах ийм зориулалттай систем.

Нөгөө Онцгой байдлын газар дээр бол гамшиг болсны дараа авран туслах зориулалттай, тусгай зориулалтын техник, хэрэгслэл гэсэн ийм хоёр ялгаатай мөнгө явж байгаа юм. Тэгээд энэ бол бас онцгой чухал гэж үзээд ингээд орж ирсэн. Ингээд тавигдаж байгаа.

**Б.Болор: -** Газар хөдлөлтийг урьдчилан мэдэж чаддаг цорын ганц улс болох гэж байгаа юм байна шүү дээ, Монгол Улс.

**н.Бат-Эрдэнэ: -** За яах вэ газар хөдлөлийг бол дэлхийд яг хэдийд болох вэ гэдгийг нь мэдэхгүй. Гэхдээ одоо Баянхонгорын Богдын 1957 оны 12 баллын хагарал болоход 4, 5 минутын дараа одоо долгион нь Улаанбаатарт ирэхэд цахилгаан станцаа хаагаарай, хүн амаа одоо урьдчилан сэргийлэх мэдээлэл өгч одоо гаргаарай гэдэг ийм урьдчилсан мэдээллийн систем нь энэ газар хөдөлдөг орнуудад байдаг юм байна. Тэгэхээр ийм чиглэлийн системийг бий болгох нь зүйтэй гэсэн ийм л зүйлийг л одоо Үндэсний аюулгүй байдлын зөвлөлөөс зөвлөмж болгож онцгойлон авч үзэж ингээд одоо чиглэл болгосон асуудал.

**О.Баасанхүү: -** Би энэ ажлын хэсгээс нэг юм асуух гэсэн юм. Энэ жилийн төсөвт нөгөө гадаадад байгаа Монгол иргэдийнхээ одоо нөгөө асуудал үүсгээд яамнаас тодорхой хэмжээний тусламж дэмжлэг үзүүлэх. Тэрийг нэмэгдүүлэх боломж бий юу? Хаанаа ч хүрэхгүй байна гээд энэ гадаадад байгаа Монгол иргэд яриад байх юм. Иргэдэд туслах сангийн мөнгийг нэмэгдүүлэх боломж бий юу? Ялангуяа хууль зүйн туслалцаа үзүүлчих. Нөгөө талаасаа тэр нөгөө нормын мөнгө ярьдаг даа. Нас барсан хүмүүсээ хадгалах газар гээд. Хаанаа ч мөнгө төгрөг нь хүрдэггүй гээд иргэдийн талаас их гомдол гардаг. Энэ асуудлын талаар бас төсөвт оруулж ирсэн зүйл байгаа юу гэдгийг.

Хоёрдугаарт нь, бас нэг зүйл асуухад энэ Хойд Солонгостой ярьсан нэг зүйлийг би бас тодруулах гэсэн юм. Ийм байна. Энэ 12 сард нөгөө Хойд Солонгосын Монголд ирж ажилладаг ажилчдын нөгөө төлбөрийн хөнгөлөлтийн гэрээ дуусгавар болж байгаа гэх юм. Энийг одоо сунгах ёстой юм уу, цаашаа ингээд яах ёстой юм. Энэ хэдийгээр төсөв биш ч гэлээ гэсэн энийг бас бодмоор байгаа юм шиг байна. Яагаад гэхээр эд нар чинь ядуу иргэд, Монголд ирээд ажилладаг. Тэр хоёр дээр нэг хариулт өгөөч.

**Г.Цогтсайхан: -** О.Баасанхүү гишүүний эхний асуултад хариулъя. Тэр зорилгоор гадаадад байгаа Монгол иргэдэд туслах сан гээд байдаг. Байгуулагдсан. Хойтон жил бид 280.0 сая төгрөг ярьж байгаа. Сангийн яамныхаа нөхдүүдтэй ярьж байгаад тусгасан байгаа юм. Гэхдээ энэ бол таны саяны хэлснээр мэдээж хэрэг ерөөсөө хүрэхгүй байгаа. Бид аль болохоор ихийг хуваарилуулах талаар саналаа өгсөн. Гэхдээ одоогийн байдлаар тогтсон нь бол 280.0 сая. Энэ бол мэдээж хэрэг одоо шаардлагад нийцэхгүй л байгаа.

**Ц.Цолмон: -** Өмнөхтэй нь харьцуулбал.

**Г.Цогтсайхан: -** Энэ жил 173.0 байгаа юм байна. Хоёрдугаар асуудлын хувьд бол Хөдөлмөрийн яам хариулах болов уу гэж бодож байна. Бид нар тэр талаар мэдэхгүй байна.

**Ц.Цолмон: -** Өнөөдрийн ажлын хэсэгт хариулах хүн байна уу? За байхгүй байна. Тэрийг дараа тодотгоё.

Шинэ томъёолол танилцуулаад санал хураая. З.Энхболд даргын оруулж байгаа. Аймгуудад барихаар төлөвлөсөн, үргэлжилж байгаа наадмын талбай, хаалтанд стадион, барих хөрөнгө оруулалтыг хасч, суларсан хөрөнгөөр Берлин, Токио хотууд дахь Элчин сайдын яаманд байр худалдан авах, шинээр барихад нэмж тусгах гэсэн ийм томъёолол байна. Тэгэхээр энэ томъёоллыг дэмжиж байгаа гишүүд гараа өргөх үү. Тодорхой тоонуудыг нь бодно биз.

10-аас 9. Энэ санал дэмжигдлээ.

**З.Энхболд: -** Хууль зүй дээр гараад дэмжигдсэн. Хууль зүй дээр ийм олон арван тэрбум төгрөгийн 300-хан саяыг нь ашигласан. Яагаад гэвэл Авлигатай тэмцэх газрын гараж, конторын барилгын өргөтгөл гэдэг. Тэгэхээр нөөц байгаа гэсэн үг.

**Р.Гончигдорж: -** Саяны тэр М.Зоригт гишүүний саналыг яах вэ?

**Ц.Цолмон: -** М.Зоригт гишүүний саналыг эх үүсвэр л хэцүү болчихоод байна. Энэ Засгийн газрын бусад. Энд бол багтахгүй. Тэгэхээр энүүгээр ямар ч байсан гишүүн санал оруулж байгаа учраас санал хураах ёстой. Тэгээд эх үүсвэр бол хэцүү байна шүү. Одоо хураавал унаж мэдэхээр байна шүү. Харин тийм. Санал хураавал уначих гээд байна шүү дээ. Тэгэхээр эх үүсвэрээ тодруулж байгаад дараа. Ер нь бид нар бол хуулиараа нэгэнт гишүүн бичгээр санал өгсөн бол санал хураах ёстой.

**М.Батчимэг: -** Ц.Цолмон дарга аа, саяных чинь. Тэр аймгуудаас танагдах нэлээн олон арван тэрбум төгрөг байгаа юм бол нэмээд оруулчихвал яасан юм.

**З.Энхболд: -** Токиод гэхэд л 20.0 тэрбум гэж байгаа. Берлин нь хямдхан, Токио нь үнэтэй байхгүй юу. Цоо шинээр. Нөгөө шинээр байшин барих гэж байгаа учраас.

**Ц.Цолмон: -** Энүүгээр санал хураалгачихъя. Байгалийн гамшигт нэрвэгдсэн орнуудад хүмүүнлэгийн тусламж үзүүлэхэд зориулан 2.5 тэрбум төгрөгийг Гадаад харилцааны сайдын 2013 оны төсвийн багцад тусгах гэдэг саналыг дэмжиж байгаа гишүүд гараа өргөнө үү.

10-аас 6.

За ингээд Монгол Улсын 2013 оны төсвийн тухай, Нийгмийн даатгалын сангийн 2013 оны төсвийн тухай, Хүний хөгжил сангийн 2013 оны төсвийн тухай хуулийн төслүүдийн талаар Улсын Их Хурлын гишүүдийн гаргасан саналыг томъёолон Аюулгүй байдал, гадаад бодлогын байнгын хорооны санал, дүгнэлтийг Төсвийн байнгын хороонд хүргүүлэх болно.

***Хоёр. Улсын Их Хурлын 2012 оны намрын ээлжит чуулганы хугацаанд Байнгын хорооноос хийх ажлын төлөвлөгөө***

За ингээд нэгдүгээр асуудал дууслаа. Ингээд хоёрдугаар асуудал нь болохоор манай Байнгын хорооны энэ намрын чуулганы үед хийх ажлын төлөвлөгөө гээд гарсан байгаа. Энийг бол хэлэлцэхгүйгээр дэмжиж байвал. За цөмөөрөө дэмжиж байгаа гишүүд гараа өргөөд баталчихъя.

10-аас 10.

Манай Байнгын хорооны хүрээнд Төсвийн гүйцэтгэлийн хяналтын 20.0 сая төгрөг байгаа юм. Энийг одоо ямар зүйлд зориулж зарцуулах вэ гэдэг талаар гишүүд саналаа хэлбэл их зүгээр байгаа юм.

Төсвийн гүйцэтгэлийн хяналт, шалгалтад зориулаад манайд Байнгын хороонд 20.0 сая төгрөгийг нөгөө Төсвийн байнгын хорооноос хуваарилсан юм. Энэ чуулганыхаа хугацаанд хяналт шалгалтын, төсвийн гүйцэтгэлийн хяналт шалгалтын ажил хийх талаар. Энэ дээр та нөхдүүд санал өгөөчээ гэсэн. Тэгэхээр энийг яах вэ манай ажилтнууд, гишүүд тус бүрчлэн уулзаад зөвлөгөө санал авчихъя. Тийм ээ. Тэгэх үү. Саналаа л харин гаргаж өгөх хэрэгтэй байна. За ингээд хэлэлцэх асуудлуудаа дууслаа. Баярлалаа.

***Хуралдаан 15 цаг 45 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД